Dilunc vie dal an scolastic 2008 – 2009 dome 138.223 dai 445.335 fruts che a frecuentin lis scuelis de infanzie e primariis dal Paîs Valenzian a àn podût studiâ par catalan. Chest par vie che dome intal 43% dai 1.726 istitûts scolastics publics e privâts dal Paîs si cjate une ufierte scolastiche par catalan. Come a dî che a saressin cuasi 100 mil i fruts che a volaressin, ma no puedin studiâ par catalan. A denunciâ cheste situazion e je la organizazion Escola Velenciana che e à ancje presentât un studi là che si mostre cemût che, se a ‘nt vessin la pussibilitât, il 55% dai gjenitôrs a sielzaressin il model scolastic par catalan. Il president de organizazion, Diego Gómez, al à duncje invidât il guvier valenzian (che al è tes mans dal PP) a proviodi di slargjâ la ufierte formative par catalan e al à ancje fat savê che Escola Velenciana e je pronte a sapontâ ancje par vie judiziarie chei gjenitôrs che a domandin che i lôr fîs a puedin studiâ par catalan. Simpri su chest teme, la organizazion e je daûr a inmaneâ une manifestazion che si davuelzarà ai 18 di Jugn a València cuant che si sierarà la iniziative des 70 mil cartulinis indreçadis al president valenzian par une scuele che e sedi pardabon plurilengâl.
Font: Vilaweb, 02/06/09; Món Divers, 02/06/09
fur_Latn cat_Latn